Twee beseer toe voertuig by vulstasie inrolFoto: ER24 ŉ Man en ŉ vrou is Sondagoggend in die vroeë oggendure beseer toe die bestuurder beheer verloor het oor die motor, dit omgeslaan en by ŉ vulstasie in Randburg ingerol het. Russel Meiring, woordvoerder van ER24, het gesê paramedici het omstreeks 03:30 by die toneel in 5de Straat opgedaag. “Die motor het op sy dak gelê langs een van die petrolpompe. Die man en vrou het reeds uit die motor geklim en het op die toneel rondgeloop.” Paramedici het die persone ondersoek en bevind hulle het matige beserings opgedoen. Hulle is na Helen Joseph- provinsiale hospitaal geneem vir verdere behandeling. Plaaslike owerhede was op die toneel en stel verder ondersoek in.